xml version="1.0" encoding="UTF-8"?


Официален вестник C 287/2018


| | | |
| --- | --- | --- |
| | | ISSN 1977-0855 |
| Официален вестник на Европейския съюз | | C 287 |
| European flag | | |
| Издание на български език | Информация и известия | Година 61 14 август 2018 г. |

---

| | | |
| --- | --- | --- |
| Съдържание | | Страница |
| | IV   Информация | |
| | ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ | |
| | Европейски парламент | |
| 2018/C 287/01 | [LIX пленарно заседание на КОСАК — 17–19 юни 2018 г., София — Принос на LIX пленарно заседание на КОСАК](http://publications.europa.eu/resource/uriserv/OJ.C_.2018.287.01.0001.01.BUL.xhtml) | [1](#C_2018287BG.01000101.doc) |

---

| | |
| --- | --- |
| BG | |

---

IV Информация

ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ

Европейски парламент

| | | | |
| --- | --- | --- | --- |
| 14.8.2018 | BG | Официален вестник на Европейския съюз | C 287/1 |

---

LIX ПЛЕНАРНО ЗАСЕДАНИЕ НА КОСАК —

17–19 юни 2018 г., София —

ПРИНОС НА LIX ПЛЕНАРНО ЗАСЕДАНИЕ НА КОСАК

(2018/C 287/01)

1.   ПАРЛАМЕНТИТЕ И ГРАЖДАНИТЕ НА ЕС

| | | |
| --- | --- | --- |
| | 1.1. | КОСАК подчертава съществената роля на националните парламенти във функционирането на Европейския съюз и отдава голямо значение на тяхното добро сътрудничество с Европейския парламент. Като представители на европейските граждани те играят решаваща роля за доближаването на европейската програма до хората и за гарантирането на ефективността на процеса на вземане на решения. |

| | | |
| --- | --- | --- |
| | 1.2. | КОСАК подчертава значението на политическото образование и активното ангажиране на гражданите в политическия живот, по-специално чрез избори на регионално, национално и европейско равнище. Националните парламенти и Европейският парламент насърчават всички европейски граждани да използват своите демократични права на всички равнища, включително необходимостта да се използва правото им на глас в предстоящите европейски избори на 23–26 май 2019 г. |

2.   СУБСИДИАРНОСТ И ПРОПОРЦИОНАЛНОСТ

| | | |
| --- | --- | --- |
| | 2.1. | КОСАК приветства работата на работната група по въпросите на субсидиарността, пропорционалността и принципа „правим по-малко, но по-ефективно“ и призовава всички заинтересовани страни да продължат усилията за подобряване на прилагането на субсидиарността и пропорционалността в Съюза. След активното участие на националните парламенти в заседанието на работната група на КОСАК на 26 март 2018 г., както и техния принос в писмена форма по време на Българското председателство на Съвета, КОСАК насърчава парламентарните делегации да продължат участието си в бъдещите дебати по темата. |

| | | |
| --- | --- | --- |
| | 2.2. | КОСАК призовава за ранна консултация с националните парламенти в самото начало на процеса на вземане на решения в ЕС, така че европейските народи да участват по-активно и да придобият по-добра представа за стратегиите и бъдещите разпоредби на Съюза. |

| | | |
| --- | --- | --- |
| | 2.3. | Въпреки че като цяло системата за ранно предупреждение в областта на субсидиарността предоставя добра възможност на националните парламенти да изразяват своята позиция, все още има аспекти, които биха могли и следва да бъдат подобрени, без да се променят договорите, както бе отбелязано в приноса на пленарните заседания LIV и LV на КОСАК. |

| | | |
| --- | --- | --- |
| | 2.4. | По-конкретно, КОСАК отново призовава Европейската комисия да разгледа изключването на някои периоди от срока от 8 седмици, предвиден в договорите за проверка на субсидиарността, по същия начин като настоящото споразумение по отношение на месец август. Такъв период може да бъде от средата на декември до новогодишната ваканция, както бе посочено в приноса на пленарните заседания LIV и LV на КОСАК, както и други периоди на прекъсване, които могат да бъдат обсъдени допълнително. Освен това възможните условия за удължаване на срока от 8 седмици следва да бъдат допълнително проучени с цел удължаване на срока до 12 седмици. |

| | | |
| --- | --- | --- |
| | 2.5. | Като признава правото на всеки парламент/камара да състави своя собствена процедура на проверка на субсидиарността, КОСАК призовава за засилване на сътрудничеството и координацията между националните парламенти, за да се увеличат максимално резултатите от техните усилия. |

| | | |
| --- | --- | --- |
| | 2.6. | КОСАК подчертава колко е важно да се подобри начинът, по който националните парламенти упражняват контрол върху своите правителства, както и да се укрепят демократичните права на гражданите на ЕС, и отбелязва необходимостта от увеличаване на прозрачността на процеса на вземане на решения в Съвета. КОСАК насърчава националните парламентарни делегации да се справят с въпроса за прозрачността на ЕС, особено на Съвета, със съответните им правителства в съответствие с техните национални конституционни рамки и практики. |

| | | |
| --- | --- | --- |
| | 2.7. | Във връзка с точка 2.8 от приноса на пленарно заседание LVIII на КОСАК, посветен на въпросите на прозрачността, КОСАК приканва Съвета и свързаните с него органи допълнително да обмислят чрез отговор точка по точка предложенията, изпратени на институциите на ЕС от 26 национални парламенти/камари, с което да се повиши откритостта на законодателните обсъждания на равнище ЕС. |

| | | |
| --- | --- | --- |
| | 2.8. | КОСАК приканва Европейската комисия да подобри качеството на своите отговори на приноса на националните парламенти, като предостави ясни и навременни отговори на техните възражения. КОСАК отново отправя покана към Европейската комисия да отговаря на мотивираните становища на националните парламенти не по-късно от 8 седмици след крайния срок за проверка на субсидиарността. Периодите, посочени в член 2, параграф 3 от този принос, следва да бъдат взети предвид. |

| | | |
| --- | --- | --- |
| | 2.9. | От съзаконодателите се очаква да отчетат в по-висока степен становищата, изразени от националните парламенти, като се има предвид, че допринасят активно за доброто функциониране на Съюза, съобразно член 12 от Договора за Европейския съюз. |

| | | |
| --- | --- | --- |
| | 2.10. | КОСАК призовава Европейската комисия да предоставя по-добри оценки на въздействието в обяснителните меморандуми на своите законодателни предложения, за да ги обосновава надлежно. В допълнение към своя анализ на принципа на субсидиарност, КОСАК също приканва Комисията да разясни по-добре своя избор на правно основание, както и своето становище относно принципа на пропорционалност. |

| | | |
| --- | --- | --- |
| | 2.11. | КОСАК припомня предложенията си, съдържащи се в предишни становища относно въвеждането на механизъм за „зелена карта“ като част от засиления диалог, при който на Европейската комисия може да се представят предложения за приемане на законодателни актове, както и за изменение и отмяна на съществуващо законодателство на ЕС, и насърчава националните парламенти да продължат да проучват бъдещите възможности за използване на инициативи за „зелена карта“. |

| | | |
| --- | --- | --- |
| | 2.12. | КОСАК призовава за по-добро използване на съществуващите механизми за политически диалог между националните парламенти и институциите на ЕС. |

3.   ИНТЕГРАЦИЯ И СВЪРЗАНОСТ НА ЗАПАДНИТЕ БАЛКАНИ

| | | |
| --- | --- | --- |
| | 3.1. | КОСАК приветства европейската перспектива на Западните Балкани със силен акцент върху свързаността на региона и подобряването на връзките му с единния пазар на ЕС като стратегически основен приоритет на Българското председателство на Съвета на ЕС. |

| | | |
| --- | --- | --- |
| | 3.2. | КОСАК счита съобщението на Комисията от 6 февруари 2018 г. за „Надеждна перспектива за разширяване и засилен ангажимент на ЕС за Западните Балкани“, като инвестиция в стабилна, силна и обединена Европа, основана на общи ценности и на пълното зачитане на Европейската конвенция за защита на правата на човека и основните свободи. |

| | | |
| --- | --- | --- |
| | 3.3. | КОСАК отчита положително докладите относно партньорите от Западните Балкани и Турция от 17 април 2018 г., както и заключенията и препоръките в него. КОСАК подчертава значението на подкрепата и предоставянето на насоки за партньорите от региона за осъществяване на необходимите реформи. |

| | | |
| --- | --- | --- |
| | 3.4. | КОСАК подчертава, че напредъкът към присъединяването към ЕС се основава на зачитането на ценностите на ЕС и на индивидуалните резултати на партньорите от региона в спазването на критериите от Копенхаген и условията на процеса на стабилизиране и асоцииране; подчертава значението на пълното привеждане в съответствие с общата външна политика и политика на сигурност на ЕС. |

| | | |
| --- | --- | --- |
| | 3.5. | Като признава напредъка, постигнат от Западните Балкани, КОСАК подчертава, че са необходими повече усилия за ускоряване на процесите на вътрешните реформи и постигане на необратими и устойчиви резултати, по-специално в областта на правовата държава, борбата с корупцията и организираната престъпност, правата на човека, свободата на изразяване и независимостта на медиите, укрепването на демократичните институции и реформата на публичната администрация, икономическото развитие и конкурентоспособността, както и добрите съседски отношения, като по този начин се увеличава стабилността и се гарантира просперитет в региона. |

| | | |
| --- | --- | --- |
| | 3.6. | КОСАК отбелязва, че са необходими постоянни усилия за разрешаване на неуредените двустранни спорове в региона, включително гранични спорове, с цел да се гарантира, че те няма да се отразят неблагоприятно на процеса на присъединяване. КОСАК подчертава, че неуредените спорове и въпроси следва да бъдат решени в съответствие с международното право и установените принципи, включително чрез прилагането на правно обвързващи споразумения. |

| | | |
| --- | --- | --- |
| | 3.7. | В съответствие със съответните заключения на Съвета от 22 март, КОСАК приветства категоричния ангажимент на ЕС към европейската перспектива на Западните Балкани, потвърден с Декларацията от София от 17 май 2018 г. Парламентите на държавите – членки на ЕС, изразиха своята подкрепа в това отношение на Междупарламентарната конференция за ОВППС/ОПСО, проведена в София, от 15 до 17 февруари 2018 г. |

| | | |
| --- | --- | --- |
| | 3.8. | КОСАК изразява подкрепата си за целите, ангажиментите и резултатите от срещата на върха ЕС — Западни Балкани в София, и нейната интензивна програма за по-добра и ефикасна инфраструктура и цифрова свързаност, както и за контакти между хората и възможности за учене, с което европейската перспектива за региона да стане по-осезаема, като осигурява пряко въздействие и значителни ползи за хората и бизнеса от региона и от ЕС. Изпълнението на приетата в София приоритетна програма следва да остане в центъра на вниманието на следващите председателства на Съвета. |

| | | |
| --- | --- | --- |
| | 3.9. | КОСАК подчертава, че заплахата от радикализация, тероризъм и екстремистко насилие изисква от ЕС и партньорите от Западните Балкани да развият засилено взаимно сътрудничество и засилен обмен на информация и най-добри практики в областите на формирането на общи ценности, предотвратяването на радикализацията и реакцията спрямо терористични дейности. КОСАК също така подчертава, че са необходими съвместни действия в областта на миграцията, убежището и управлението на границите, борбата с незаконните миграционни потоци и трафика на хора. |

| | | |
| --- | --- | --- |
| | 3.10. | КОСАК отбелязва, че парламентарният контрол на предприсъединителния процес и процеса на преговори им дава по-голяма демократична легитимност, увеличава прозрачността на процеса и подобрява стратегическата комуникация с обществеността по всички въпроси, свързани с ЕС. В светлината на това КОСАК заявява общата си подкрепа за засилено участие на държавите от Западните Балкани в работата и дейностите на КОСАК в бъдеще. |

4.   ПОЛИТИКАТА НА СБЛИЖАВАНЕ СЛЕД 2020 Г.:

| | | |
| --- | --- | --- |
| | 4.1. | КОСАК отбелязва предложението на Европейската комисия от 2 май 2018 г.: „Модерен бюджет за Съюз, който закриля, предоставя възможности и защитава“, т.е. Многогодишната финансова рамка за периода 2021—2027 г. Като признава предложението за добра отправна точка за преговорите, КОСАК счита, че е важно МФР за периода 2021—2027 г. да бъде свързана с цялостна дългосрочна политическа стратегия за развитието на Европейския съюз и за възраждането на публичните инвестиции както на европейско, така и на национално равнище. Важно е различните позиции на държавите членки относно бюджетната рамка да бъдат взети предвид. |

| | | |
| --- | --- | --- |
| | 4.2. | КОСАК подкрепя продължаването на политиката на сближаване за периода след 2020 г., като поема ангажимент да поддържа адекватни равнища на финансиране, които ще позволят постигането на целите на политиката на сближаване. Тъй като политиката на сближаване е ключов инструмент за насърчаване на сближаването между държавите членки и техните региони, КОСАК подчертава, че чрез неговите инструменти ще бъдат постигнат ефект на ускоряване и мултиплициране на инвестициите и ще се преодолеят регионалните различия. Освен това е важно всички региони да се възползват от политиката на сближаване, като най-слабо развитите сред тях останат нейните основни цели. |

| | | |
| --- | --- | --- |
| | 4.3. | КОСАК изтъква, че реалните инвестиции в растеж, заетост и балансирано териториално развитие трябва да останат в центъра на вниманието на политиката на сближаване за периода след 2020 г., като продължават да бъдат предимно под формата на безвъзмездни средства. Новите задачи и цели не бива да бъдат финансирани в ущърб на политиката на сближаване. |

| | | |
| --- | --- | --- |
| | 4.4. | КОСАК апелира за ориентирана към резултати, ефективна и ефикасна политика на сближаване през периода на програмиране 2021—2027 г., която оценява по прозрачен начин конкретното въздействие и устойчивостта на проектите на местно и регионално равнище по отношение на европейската добавена стойност, а не просто извършва мониторинг на разходите и производителността. |

| | | |
| --- | --- | --- |
| | 4.5. | КОСАК призовава за подобряване на основните недостатъци в изпълнението на политиката на сближаване, като например дългите и сложни административни процедури, липсата на гъвкавост при управлението на проектите и процедурата по съфинансиране. |

Макрорегионални стратегии на ЕС

| | | |
| --- | --- | --- |
| | 4.6. | Като взема предвид ролята на макрорегионите на ЕС за постигане на устойчиво развитие, сигурност и просперитет, КОСАК подчертава, че макрорегионалните стратегии на ЕС представляват важна платформа за сътрудничество с безценен и новаторски принос и следва да бъдат доразвити. |

| | | |
| --- | --- | --- |
| | 4.7. | КОСАК признава необходимостта от подобряване на взаимовръзката между стратегията на ЕС за региона на река Дунав и трансграничното сътрудничество в Черноморския регион с цел преодоляване на общите предизвикателства в региона, разбиран в по-широк смисъл. |

| | | |
| --- | --- | --- |
| | 4.8. | КОСАК подчертава значението на взаимосвързаността в рамките на ЕС. Ето защо КОСАК подчертава, че поемането на твърд ангажимент за успешно и навременно изпълнение на всички трансгранични проекти за постигането на тази цел са жизненоважни за ЕС и неговите граждани. Следва да се обърне особено внимание на развитието на транспортната инфраструктура и разрастването на транспортната мрежа на ЕС; в това отношение макрорегионалните стратегии представляват добра основа за рационализиране на многостранните усилия. |

5.   ЕВРОПЕЙСКИ СТЪЛБ НА СОЦИАЛНИТЕ ПРАВА

| | | |
| --- | --- | --- |
| | 5.1. | КОСАК подчертава, че укрепването на социалното измерение на ЕС е от съществено значение, за да бъдат изпълнени социалните цели на Договора и да се гарантира, че европейските граждани се идентифицират с европейския проект и усещат ползата от него. |

| | | |
| --- | --- | --- |
| | 5.2. | КОСАК подкрепя идеята, че един силен и стабилен европейски стълб на социалните права, който има за цел да насърчава и подобрява съществуващите социални стандарти и принципи, е споделена отговорност на ЕС и на държавите членки. Инициативите за постигане на целите на стълба следва да се основават на специфични инструменти, допълнителни законодателни действия, ефикасни механизми за определяне на политиките и финансови инструменти, в зависимост от резултатите на следващите преговори относно бюджета на ЕС. |

| | | |
| --- | --- | --- |
| | 5.3. | КОСАК подчертава, че в контекста на застаряването и намаляването на населението, глобализацията, техническия прогрес и цифровизацията на обществата и икономиките, и текущото преобразуване на работните места и задачи в резултат на това, е от решаващо значение да се инвестира в човешкия капитал, за да се гарантира растеж на производителността, високи социални стандарти и на стабилни икономики с изобилие от работни места, както и адекватни системи за социална закрила. |

| | | |
| --- | --- | --- |
| | 5.4. | КОСАК подчертава значението на достъпа до приобщаващо образование, обучение и учене през целия живот за поддържане и придобиване на уменията, необходими за пълноценно участие в обществото и пазара на труда, който се намира в преход. |

| | | |
| --- | --- | --- |
| | 5.5. | КОСАК изтъква, че равното третиране и възможности, по-специално между жените и мъжете, следва да бъде затвърдено във всички области, включително участието на пазара на труда, условията на наемане, израстването в кариерата и равното заплащане за равностоен труд, в т.ч. мерките за стимулиране на подходящ баланс между професионалния и личния живот. |

| | | |
| --- | --- | --- |
| | 5.6. | КОСАК признава решаващата роля на социалния диалог и подчертава, че социалните партньори трябва да участват активно в разработването, изпълнението и мониторинга на политиките в съответствие с националните разпоредби и разпоредбите на ЕС. |

| | | |
| --- | --- | --- |
| | 5.7. | КОСАК отбелязва 29-ия шестмесечен доклад, в който според националните парламенти/камари между най-подходящите инструменти за изпълнение и мониторинг на европейския стълб на социалните права са засиленият европейски семестър, който да отразява принципите на европейския стълб на социалните права, и инструментите за финансиране от ЕС, предназначени да подкрепят реформите на национално равнище. |

---